Louise Frevert (DF), 2005-04-13:
Det har jo været ventet, at Socialdemokraterne ville komme med et forslag som dette, men jeg mener, at det faktisk er passé at fremsætte et beslutningsforslag som dette, idet Socialdemokraterne jo ved, at regeringen og Det Radikale Venstre og Dansk Folkeparti har indgået en aftale af 5. november 2003, og det er Dansk Folkepartis faste overbevisning, at vi stadig er på rette kurs.
Det skal ikke være nogen hemmelighed, at vi ønskede at være med i den aftale, fordi vi ikke mente, at skolepraktikken egentlig fungerede optimalt, eller sagt på en anden måde: at skolepraktikken ikke skulle være et hvilested, en ventesal, hvor unge mennesker kunne få en uddannelse, som de i virkeligheden ikke kunne bruge ude i det virkelige liv.
Det ser ud til, at det kommer til at fungere på sigt.
Der er allerede nu indgået 1.800 flere praktikaftaler end i 2003.
Det er første gang i 6 år, at der er en stigning, og det må siges at være en stigning, der kan mærkes også i forhold til, at det på det tidspunkt var Socialdemokraterne, der sad ved roret i Danmark.
Jeg vil dog sige, at det er utrolig positivt og sympatisk, at der kommer et sådant forslag, for at vi kan tage diskussionen endnu en gang og få præciseret, at forligspartierne er på rette kurs.
Men jeg mener også, at mange af de forslag, som Socialdemokraterne kommer med her i dag, er der egentlig taget højde for på sigt i de aftaler, som de fire partier har indgået, eller der vil i nærmeste fremtid blive taget højde for dem.
Vi ved også godt, at vi ikke fra den ene dag til den anden får arbejdsgiverne til at træde i karakter, men de har da opdaget, at hvis de selv ønsker at have en kvalificeret arbejdskraft ude i erhvervslivet og på arbejdspladserne, så må de også selv være med til at trække læsset, det vil sige tage elever ind og være med til at præge det uddannelsesbillede, som skal være grobunden for Danmarks fremtid.
Det skal heller ikke være nogen hemmelighed, at i efteråret fremsatte Dansk Folkeparti en idé om, at vi gerne ville indføre mesterlæren på en eller anden måde.
Den er nu blevet adopteret af regeringen, og som jeg plejer at sige, er det jo egentlig ligegyldigt, hvem der er ophavsmanden, bare tingene bliver realiseret.
Vi er meget indstillet på at se på, hvordan man kan praktisere en nytænkning af den gamle mesterlære, for man skal selvfølgelig ikke gå tilbage og adoptere en model, der er blevet skrottet, fordi den ikke var i trit med virkeligheden.
Derfor venter vi på, at regeringen kommer med et udspil.
Vi er kommet med ideen, og vi slutter op om, at der skal være en mulighed for unge mennesker, der hurtigere vil i gang med en praktisk uddannelse, selv om de ikke har en boglighed, der svarer til det niveau, som man kunne forvente.
Det er ikke ensbetydende med, at det ikke kan komme, og det er heller ikke ensbetydende med, at man skal slække på kravene.
Tværtimod skal der stilles andre og nye krav, og man skal tænke på, at der skal være en alsidighed og en fleksibilitet i uddannelserne, der simpelt hen kan tilgodese alle.
Vi er derfor fulde af fortrøstning som helhed og ønsker at fortsætte i en konstruktiv ånd og håber da også med de nye tiltag, at Socialdemokraterne vil slutte op om de gode initiativer og eventuelt være med i fremtidige aftaler på det erhvervsuddannelsesmæssige område.
Som sagt mener Dansk Folkeparti, at der er mange sympatiske tanker fra Socialdemokraternes side, når det gælder erhvervsuddannelserne, men vi kan desværre ikke støtte forslaget, da vi mener, at de aftaler og initiativer, som vi har med de tre andre partier i Folketinget, er den rette vej og den rette løsning for fremtidens erhvervsuddannelser.